b'\n_START_ARTICLE_\nSenat d\'Espanya\n_START_SECTION_\nAntecedents\n_START_PARAGRAPH_\nEl Senat t\xc3\xa9 el seu antecedent m\xc3\xa9s remot en l\'Estatut Reial, atorgat per Maria Cristina de Borb\xc3\xb3-Dues Sic\xc3\xadlies, regent l\'any 1834 durant la minoria d\'edat d\'Isabel II, i que va establir per primera vegada a Espanya la configuraci\xc3\xb3 bicameral de les Corts, al dividir-les en dos Estaments: el de Pr\xc3\xb2cers del Regne i el de Procuradors del Regne. _NEWLINE_L\'Estament dels Pr\xc3\xb2cers del Regne tenia una composici\xc3\xb3 mixta, amb membres nats com els fills del rei i de la Grandesa d\'Espanya i membres de nomenament reial, limitat a individus de classe, pel que quedava una cambra la naturalesa de la qual corresponia en ess\xc3\xa8ncia a la representaci\xc3\xb3 dels nobles i la jerarquia eclesi\xc3\xa0stica a les Corts de l\'Antic R\xc3\xa8gim. _NEWLINE_La Constituci\xc3\xb3 de 1837, aprovada com a conseq\xc3\xbc\xc3\xa8ncia Mot\xc3\xad de La Granja de San Ildefonso que va for\xc3\xa7ar a la Reina Regent a sancionar-la, va recollir per primera vegada la denominaci\xc3\xb3 de "Senat" per a la cambra alta de les Corts Generals. El primer president fou Jos\xc3\xa9 Mar\xc3\xada Moscoso de Altamira. _NEWLINE_En les successives Constitucions de 1845, 1856, 1869 i 1876 el Senat va figurar com a cambra colegisladora, en igualtat amb el Congr\xc3\xa9s de Diputats, exceptuant en mat\xc3\xa8ria de forces armades i de contribucions i cr\xc3\xa8dit p\xc3\xbablic, i a m\xc3\xa9s va tenir en determinades ocasions reservada la facultat de jutjar als membres del Govern acusats per la cambra baixa._NEWLINE_Durant el per\xc3\xadode de la Segona Rep\xc3\xbablica el senat qued\xc3\xa0 suprimit, decisi\xc3\xb3 adoptada en la sessi\xc3\xb3 del 27 d\'octubre de 1931 per 150 vots contra 100. Despr\xc3\xa9s de perdre la votaci\xc3\xb3, el diputat \xc3\x81ngel Ossorio y Gallardo acus\xc3\xa0 als seus companys conservadors i agraris, els quals es retiraren de l\'hemicicle, de no haver donat suport per a impedir el triomf de la monocameralitat que defensaven els socialistes.\n_START_SECTION_\nMandat\n_START_PARAGRAPH_\nEl mandat dels senadors finalitza quatre anys despr\xc3\xa9s de la seva elecci\xc3\xb3 o el dia de la dissoluci\xc3\xb3 de la cambra, que pot tenir lloc de manera conjunta o separada de la dissoluci\xc3\xb3 del Congr\xc3\xa9s de Diputats; el dret de dissoluci\xc3\xb3 correspon al rei d\'Espanya que l\'exerceix a petici\xc3\xb3 del President del Govern i sota l\'exclusiva responsabilitat d\'aquest._NEWLINE_Aix\xc3\xad mateix, el mandat dels senadors escollits per les comunitats aut\xc3\xb2nomes pot estar vinculat pels respectius Estatuts d\'Autonomia a la condici\xc3\xb3 de Diputat auton\xc3\xb2mic o ser renovat per a la resta del seu per\xc3\xadode natural despr\xc3\xa9s d\'haver-se dissolt el Senat, la qual cosa es verifica mitjan\xc3\xa7ant l\'expedici\xc3\xb3 d\'una nova credencial per a aquest mateix senador.\n_START_SECTION_\nCar\xc3\xa0cter\n_START_PARAGRAPH_\nEl r\xc3\xa8gim d\'elecci\xc3\xb3 dels Senadors fa del Senat una cambra de representaci\xc3\xb3 territorial, encara que en l\'actualitat es debat la idea de reformar la Constituci\xc3\xb3 Espanyola de 1978 a fi de reafirmar aquest car\xc3\xa0cter; possibles solucions serien l\'eliminaci\xc3\xb3 de les circumscripcions provincials, l\'atribuci\xc3\xb3 als \xc3\xb2rgans de les Comunitats Aut\xc3\xb2nomes de l\'elecci\xc3\xb3 de la totalitat dels Senadors o la uni\xc3\xb3 de la condici\xc3\xb3 de Senador a la de membre del Govern auton\xc3\xb2mic respectiu. _NEWLINE_La naturalesa territorial del Senat es reflecteix en el m\xc3\xa8tode d\'elecci\xc3\xb3 dels seus integrants, en l\'organitzaci\xc3\xb3 interna de la cambra i en les funcions que t\xc3\xa9 atribu\xc3\xafdes, especialment la iniciativa de la consideraci\xc3\xb3 de la necessitat que l\'Estat harmonitzi lleis auton\xc3\xb2miques o la potestat exclusiva d\'autoritzar al Govern a intervenir en les Comunitats Aut\xc3\xb2nomes.\n_START_SECTION_\nFunci\xc3\xb3 pol\xc3\xadtica\n_START_PARAGRAPH_\nEl Senat controla l\'acci\xc3\xb3 del Govern mitjan\xc3\xa7ant interpel\xc2\xb7lacions i preguntes, que qualsevol dels seus membres pot plantejar al Govern i que poden donar origen a una moci\xc3\xb3 en la qual la cambra manifesti la seva posici\xc3\xb3. _NEWLINE_En qualsevol cas la seva funci\xc3\xb3 de control pol\xc3\xadtic est\xc3\xa0 subordinada al Congr\xc3\xa9s de Diputats, \xc3\xbanic davant el qual el Govern respon de la seva gesti\xc3\xb3.\n_START_SECTION_\nFunci\xc3\xb3 legislativa\n_START_PARAGRAPH_\nEl Senat t\xc3\xa9 la iniciativa legislativa, juntament amb el Congr\xc3\xa9s de Diputats i amb el Govern. _NEWLINE_El Senat tramita projectes de Llei, \xc3\xa9s a dir, iniciatives remeses pel govern al Congr\xc3\xa9s de Diputats i ja aprovades per aquest. Tamb\xc3\xa9 tramita proposicions de Llei, iniciatives remeses pel congr\xc3\xa9s de Diputats o originades en el mateix Senat. En tots els casos pot introduir esmenes en els respectius textos.\n_START_SECTION_\nFunci\xc3\xb3 d\'integraci\xc3\xb3 territorial\n_START_PARAGRAPH_\nLa Constituci\xc3\xb3 de 1978 reconeix al Senat un paper preeminent en la consideraci\xc3\xb3 de la necessitat que l\'Estat harmonitzi disposicions generals de les Comunitats Aut\xc3\xb2nomes i en l\'autoritzaci\xc3\xb3 dels Convenis de Cooperaci\xc3\xb3 entre Comunitats Aut\xc3\xb2nomes, per\xc3\xb2 en cas de desacord el Congr\xc3\xa9s de Diputats t\xc3\xa9 l\'\xc3\xbaltima paraula, podent imposar el seu criteri pel vot de la majoria absoluta dels seus membres. _NEWLINE_\xc3\x9anicament en un cas el Senat t\xc3\xa9 una potestat plena i exclusiva, sense possibilitat d\'intervenci\xc3\xb3 alguna del Congr\xc3\xa9s de Diputats: quan una Comunitat Aut\xc3\xb2noma no compl\xc3\xads les obligacions que la Constituci\xc3\xb3 o altres Lleis li imposin o actu\xc3\xaf de forma greument contr\xc3\xa0ria a l\'inter\xc3\xa8s general d\'Espanya, el Govern pot requerir al seu President perqu\xc3\xa8 cessi en tal actitud i si aquest requeriment no fos at\xc3\xa9s, pot sol\xc2\xb7licitar l\'autoritzaci\xc3\xb3 del Senat per a imposar les mesures necess\xc3\xa0ries a fi d\'assegurar el compliment de les esmentades obligacions o protegir l\'inter\xc3\xa8s general d\'Espanya. _NEWLINE_L\'autoritzaci\xc3\xb3 del Senat ha de ser aprovada per majoria absoluta del mateix i pot incloure condicions i limitacions, i a m\xc3\xa9s faculta autom\xc3\xa0ticament al Govern per a impartir instruccions obligat\xc3\xb2ries a totes les autoritats de totes les Comunitats Aut\xc3\xb2nomes. En la pr\xc3\xa0ctica \xc3\xa9s una suspensi\xc3\xb3 de l\'autonomia per causes excepcionals i de la qual mai s\'ha fet \xc3\xbas.\n_START_SECTION_\nFuncionament\n_START_PARAGRAPH_\nEls senadors es reuneixen en sessions ordin\xc3\xa0ries. Les sessions extraordin\xc3\xa0ries es fan quan ho sol\xc2\xb7licita el Govern d\'Espanya, la Diputaci\xc3\xb3 Permanent o la majoria absoluta dels senadors.\n_START_SECTION_\nCr\xc3\xadtiques i peticions de reforma\n_START_PARAGRAPH_\nNombroses personalitats pol\xc3\xadtiques, anal\xc3\xadstes pol\xc3\xadtics i acad\xc3\xa8mics veuen el Senat com una cambra que no exerceix en la pr\xc3\xa0ctica cap funci\xc3\xb3 \xc3\xbatil, ja que per a quasi totes les seues funcions el Congr\xc3\xa9s \xc3\xa9s qui acaba decidint. A m\xc3\xa9s les poques funcions exclusives no s\'han utilitzat. Existeixen moltes crides per reformar el Senat perqu\xc3\xa8 es transforme en un \xc3\xb2rgan que done rellev\xc3\xa0ncia a les diferents autonomies, altres demanen suprimir-lo. Tanmateix qualsevol reforma necessitaria un canvi en la Constituci\xc3\xb3.'